В Съдебната палата се проведе среща между главния прокурор Иван Гешев, началника на оперативния щаб генерал-майор професор Венцислав Мутафчийски и главния секретар на МВР Ивайло Иванов.

Създадена е организация за противодействие на престъпления при обявеното извънредно положение в страната, свързано с коронавируса. Приоритетно ще се работи за противодействие на телефонните измами.

Това съобщи главният прокурор Иван Гешев на извънреден брифинг след срещата. Започват и засилени проверки за спекула в цялата страна, свързана със стоки от първа необходимост.

Целта на щаба е директна и постоянна връзка с Националния щаб и предприемане на действия, които са от компетенцията на прокуратурата и съдебната власт, допълни Гешев.

Иван Гешев: За всички нас трябва да е ясно, че икономика се възстановява, не така стоят нещата с човешкия живот, затова трябва да вземем всички мерки да запазим здравето на българските граждани. Минали сме през много изпитания, войни, глад, болести, ще преминем през това при мобилизация на всички органи и ресурси на държавата. Мога да уверя българските граждани, че прокуратурата продължава да работи.

В работата на оперативния щаб се сблъскахме с редица проблеми, подчерта началникът на щаба проф. Венцислав Мутафчийски.

Сред най-сериозните той изтъкна налагането и спазването на карантина, като обясни, че този въпрос е изключително важен, защото контактните лица, които ще бъдат поставени в домашни условия, ще се увеличават с всеки изминал ден.

И е ясно, че ние трябва да имаме много твърда позиция за принудителното налагане на този престой, подчерта проф. Мутафчийски.

Като проблемите пред щаба той изтъкна още и разпространяването на лъжливи новини за открити лекарства срещу коронавируса.

От нашата работа за толкова кратък период в оперативния щаб, всички разбрахме, че ние не можем да се справим сами с много от проблемите и че трябва да бъде въвлечена държавата, обясни проф. Мутафчийски.

Главният секретар на МВР Ивайло Иванов заяви, че съставът на министерството е мобилизиран, на терен, като служителите не абдикират от останалата си дейност, свързана с противодействие на престъпността

Той призова цялото общество към отговорност и солидарност.

За всяка проверка се ангажира ресурс, а с фалшиви и злонамерени действия се ангажират полицаи, които могат да помогнат на граждани в нужда. Когато всички мислим в една посока, нещата ще се получат.

Поддържаме ежечасен контакт с началника на оперативния щаб, с главния прокурор, няма да откажем помощ на никого, допълни Ивайло Иванов.

Иван Гешев призова българските граждани всички сигнали своевременно да се подават към властите, като организацията е чрез МВР информацията да се придвижда към конкретната прокуратура на територията на страната в реално време и да се реагира на всеки един случай максимално бързо.

Главният прокурор благодари и на медиците, които са на първа линия в борбата със заболяването, както и на държавните служители, прокурорите, МВР, НАП и всички държавни структури, които работят в кризисен режим